Nóg ŉ kind gewond dae nadat dwaalkoeël sesjarige eis(Foto: SA Polisie) ŉ Vyfjarige kleuter is die jongste slagoffer van ŉ skietery in Helenvale in Port Elizabeth. Maroela Media het vroeër berig klein Jay-Linn Jantjies (6) het Vrydag gesterf nadat sy sowat twee weke gelede deur ŉ dwaalkoeël getref is. Jay-Linn het op die sypaadjie voor haar ouerhuis gespeel toe ŉ skoot wat in die buurt gevuur is, haar in die kop getref het. Die man wat nou van haar moord beskuldig word, is ŉ dag voor haar dood in hegtenis geneem. In die jongste voorval is ŉ seuntjie in die maag gewond, nadat twee mans op ŉ 35-jarige man losgebrand het en ŉ dwaalkoeël die kind getref het, het kol. Priscilla Naidu, polisiewoordvoerder, gesê. Die aanvallers het in ŉ wit motor weggejaag en is steeds soek. Die seuntjie en die 35-jarige man is in ŉ hospitaal opgeneem. Lt.genl. Liziwe Ntshinga, Oos-Kaapse polisiehoof, het opdrag gegee dat die polisie se 72-uur-aktiveringsplan in werking gestel word om die aanvallers op te spoor. “Ons gaan nie hierdie onbeskaamdheid van misdadigers duld nie. “Ons gaan ook nie toelaat dat onskuldige kinders slagoffers word nie en daarom doen ek ŉ beroep op die gemeenskap om nie die misdadigers te beskerm nie, maar uit te wys,” het Ntshinga gesê. Die polisie het gevra dat enigiemand met inligting oor die voorval die ondersoekbeampte, kol. Mike Grobler, bel by 082 442 1825 of die Galvandale-polisie by 041 402 2018.